Facebook-ի դեմ այս շաբաթ նույնպես հետաքննություն սկսվեց օգտատերերի տվյալների ապօրինի օգտագործման ամբաստանությամբ: Թե՛ Բրիտանիայի, թե՛ Եվրամիության, թե՛ ԱՄՆ-ի խորհրդարանների հանձնաժողովները Մարկ Ցուկերբերգին հրավիրում են հարցաքննության: Ցուկերբերգը շաբաթվա սկզբից ոչինչ չէր մեկնաբանում, լռություն էր պահպանում, մինչ Facebook-ի 100 միլիարդ դոլար գնահատված արժեքը երկու-երեք օրում 50 միլիարդ դոլարի անկում գրանցեց: Երեկ Ցուկերբերգը վերջապես լռությունը խախտեց, CNN-ին տված հարցազրույցում ափսոսանք հայտնեց կատարվածի համար, որոշ չափով ներկայացրեց, թե տվյալների հոսքն ինչպես է եղել, ում է ինքը մեղադրում, այսուհետ ինչ պետք է արվի եւ այլն, բայց շատ ավելի հարցեր մնացին անպատասխան: Ցուկերբերգին, միեւնույն է, սպասում են թե՛ ԱՄՆ Կոնգրեսում, թե՛ ՄԹ Համայնքների պալատում, թե՛ ԵՄ խորհրդարանում: Հետաքրքիր է, թե այս փորձությունից հետո Facebook-ի արժեքից ինչ կմնա մեկ շաբաթ, մեկ ամիս հետո, եթե, իհարկե, Facebook-ն ապագա ունենա եւ ընդհանրապես մնա: